**R E P U B L I K A E K O S O V Ë S**

SHFMU”IBRAHIM BANUSHI” NË SHALË

Historiku e shkollës.

Fillet e para të mësimit në Shalë datojnë në vitin 1923, në mejtep, mësimi mbahej në gjuhën turke dhe arabe.

Në vitin 1930, u ndërtua objekti shkollor në Shalë, tokën e dhuruan Banush Hoxha dhe Jetë Shamolli, ndërsa bartjen e materialit ndërtimor dhe punën fizike e bëjnë qytetarët e Shalës me rrethinë.

Në vitin 1941, për herë të parë fillon mësimi në gjuhën shqip.

Mësuesi i parë nga Shala ishte Fetah Jashari, mësuese të para ishin Hasime Hoxha dhe Teuta Shala.

Në vitin 1956, pushteti totalitar komunist, serbosllav e mbyllë shkollën shqipe në Shalë, ndërsa në vitin 1958 rihapet përsëri shkolla në Shalë.

Në vitin 1968, shkolla në gjirin e vet kishte paralelet e ndara fizike në Pjetërshticë, Krojmir, Baicë e më vonë edhe në Kleçkë dhe Risinoc. Me kalimin e viteve pavarësohen shkollat në Pjetërshticë, Krojmir dhe në Baicë.

Dekada e viteve 1990/1999, ishin shumë sfiduese për shkollën shqipe, por fal popullit dhe vullnetit të pathyeshëm të punëtorëve arsimor e teknik si dhe ndihmën e qytetarëve, në vend dhe në diasporë, shkolla shqipe funksionoi, por edhe përmbushi objektivat mësimore.

Kushtrimit të Komandantin Legjendar të UÇK-së, Adem Jasharit, iu bashkua djalëria dhe populli. Gjatë luftës së fundit u vra nxënësi Uran Amërllahu, pikërisht me 1 qershor, në Ditën Ndërkombëtare të Fëmijëve. Për liri u flijua dëshmori i kombit Shaqir Hoxha dhe martirët: Haxhi Karpuzi, Vehbi Shamolli, Selim Selim dhe Tafil Osmani. Lavdi të gjithë të ramëve për liri !

Më datën 05.04.1999, forcat serbe dogjën objektin e shkollës në Shalë dhe në Kleçkë. Me 03.04.1999 mësimi u ndërpre për të vazhduar pas përfundimit të luftës dhe viti shkollor u përmbyll me sukses. Viti shkollor 1999/2000 filloi në tenda një kohë në oborrin e shkollës, e pastaj me fillimin e punëve për ndërtimin e objektit të ri shkollor, mësimi vazhdon në kontinierë, në pronat e Shyqeri dhe Qamil Mejzinollit.

Me 18 gusht të vitit 2001, u bë inaugurimi solemn i objektit shkollor, që e ndërtoi Shoqata qeveritare SDC-i nga Zvicra.

Shalë Drejtori

12.08.2021 Izet Shala